
Text rozhodnutia
Súd: Krajský súd Trnava Spisová značka: 14S/87/2018 Identifikačné číslo súdneho spisu: 2018200303 Dátum vydania rozhodnutia: 14. 11. 2019 Meno a priezvisko sudcu, VSÚ: JUDr. Anita Filová ECLI: ECLI:SK:KSTT:2019:2018200303.2 ROZSUDOK V MENE SLOVENSKEJ REPUBLIKY Krajský súd v Trnave v senáte zloženom z predsedníčky senátu JUDr. Anity Filovej a sudcov JUDr. Pavla Lacza a JUDr. Ľubomíra Bundzela, v právnej veci žalobcu : MIKROVRT, spol. s r.o., so sídlom Sládkovičova 67, 920 41 Leopoldov, IČO : 36 227 731, právne zastúpeného : WITT&KLEIM ADVOKÁTSKA KANCELÁRIA S.R.O., so sídlom Horná 65/A, 974 01 Banská Bystrica, proti žalovanému : Finančné riaditeľstvo Slovenskej republiky, so sídlom Lazovná 63, 974 01 Banská Bystrica, o preskúmanie zákonnosti rozhodnutia žalovaného č. 101621220/2018 z 20. augusta 2018, takto r o z h o d o l : I. Správny súd rozhodnutie Finančného riaditeľstva Slovenskej republiky číslo : 101621220/2018 z 20. augusta 2018 a rozhodnutie Daňového úradu Trnava číslo : 101046240/2018 z 28. mája 2018 z r u š u j e a vec v r a c i a Daňovému úradu Trnava na ďalšie konanie. II. Žalobca má nárok na náhradu trov konania v plnom rozsahu. o d ô v o d n e n i e : I. Priebeh administratívneho konania 1. Daňový úrad Trnava, kontaktné miesto Hlohovec (ďalej len ako „správca dane“ alebo „orgán verejnej správy nižšieho stupňa“) podľa § 156 ods. 1 písm. a) zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov (ďalej len ako „daňový poriadok“ alebo „zákon č. 563/2009 Z. z.“) rozhodnutím číslo : 101046240/2018 z 28. mája 2018 (ďalej aj ako „prvostupňové rozhodnutie“) vyrubil žalobcovi úrok z omeškania v sume 6 342,10 eur za nezaplatenie dane z pridanej hodnoty vyrubenej podaním daňového priznania za zdaňovacie obdobie jún 2013 v ustanovenej lehote a v ustanovenej výške. 2. Z odôvodnenia prvostupňového rozhodnutia vyplýva, že daňový subjekt (žalobca) dňa 25.07.2013 podal daňové priznanie k dani z pridanej hodnoty za zdaňovacie obdobie jún 2013, priznaná daň predstavovala sumu 12 261,06 eur, pričom lehota na zaplatenie priznanej dane uplynula dňa 25.07.2013. Daňový subjekt priznanú daň vo výške 1 775,74 eur zaplatil 02.03.2017, vo výške 6 385,09 eur zaplatil dňa 22.05.2017 a vo výške 4 100,23 eur zaplatil dňa 25.07.2017. Zo sumy 12 261,06 eur správca dane vypočítal úrok z omeškania do dňa začatia reštrukturalizačného konania t.j. 19.12.2013 vo výške 740,70 eur, ktorý bol zahrnutý do reštrukturalizačného plánu. Následne správca dane s odkazom na ustanovenia § 156 ods. 1 a 2 a § 161 daňového poriadku dopočítal daňovému subjektu úrok z omeškania zo sumy 8 160,83 eur od 20.12.2013 do dňa úhrad a zo sumy 4 100,23 eur do dňa 25.07.2017, kedy uplynuli štyri roky omeškania s platbou v celkovej výške 6 342,10 eur. Proti prvostupňovému rozhodnutiu podal žalobca v zákonom stanovenej lehote odvolanie. 3. Žalovaný rozhodnutím číslo : 101621220/2018 z 20. augusta 2018 (ďalej aj ako „napadnuté rozhodnutie“) postupom podľa § 74 ods. 4 daňového poriadku potvrdil prvostupňové rozhodnutie správcu dane. 4. Z odôvodnenia napadnutého rozhodnutia vyplýva, že žalovaný skonštatoval a to v rozsahu odvolacích námietok, že tieto sú nedôvodné. Poukázal na to, že skutočnosťou rozhodujúcou pre vyrubenie úroku z omeškania bolo nezaplatenie DPH vyrubenej podaním daňového priznania za zdaňovacie obdobie jún 2013 v ustanovenej lehote a v ustanovenej výške, čím bolo naplnené ustanovenie § 156 ods. 1 daňového poriadku, podľa ktorého má správca dane povinnosť vyrubiť úrok z omeškania. Uviedol, že z predloženého spisového materiálu vyplýva, že správca dane najskôr vyrubil úrok z omeškania za každý deň omeškania s platbou, začínajúc dňom nasledujúcim po dni jej splatnosti do dňa začatia reštrukturalizačného konania (t.j. do 19.12.2013) a takto vyrubený úrok z omeškania bol prihlásený do reštrukturalizačného konania prihláškou a následne správca dane prvostupňovým rozhodnutím vyrubil „pokračujúci“ úrok z omeškania za každý deň omeškania s platbou odo dňa nasledujúceho po dni začatia reštrukturalizačného konania až do dňa platby vrátane v súlade s § 156 ods. 2 daňového poriadku. Žalovaný súčasne poukázal na to, že správca dane v tabuľke výpočtu úroku z omeškania uviedol nesprávnu sumu úroku z omeškania v treťom riadku tabuľky pri dlžnej sume 4 100,23 eur, avšak ide o zrejmý omyl v písaní, ktorý nemá vplyv na výrok rozhodnutia, pretože úrok z omeškania za nezaplatenie dane z pridanej hodnoty za zdaňovacie obdobie jún 2013 bol vyrubený v správnej sume. Žalovaný ďalej s poukazom na ustanovenie § 47 ods. 2 zákona č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov (ďalej len ako „zákon č. 7/2005 Z. z.“ alebo „ZoKR“) poukázal na to, že daňové konanie sa neprerušuje a správca dane je povinný postupovať tak, ako mu to ukladá daňový poriadok. Ďalej argumentoval, že v zmysle § 158 ods. 1 daňového poriadku sa na účely konkurzu a reštrukturalizácie považuje za pohľadávku daňový nedoplatok, ktorým je v zmysle § 2 daňového poriadku dlžná suma dane po lehote splatnosti a daňou je daň podľa osobitných predpisov, vrátane úroku z omeškania, pričom do reštrukturalizácie sa prihláškou prihlasujú daňové nedoplatky vzniknuté do dňa predchádzajúceho dňu začatia reštrukturalizačného konania. Tiež dôvodil, že sankcie môžu byť považované za pohľadávky na účely reštrukturalizácie až po ich vyrubení a nezaplatení v lehote splatnosti, a že sankcia sa vyrubuje z dlžných súm, ktoré boli splatné pred začatím reštrukturalizačného konania. Uviedol, že podľa súčasného znenia právneho predpisu, v zmysle § 156 ods. 2 daňového poriadku, správca dane musí po začatí reštrukturalizačného konania, počas reštrukturalizačného konania alebo po jeho skončení vyrubiť sankcie z pohľadávok, ktoré sa prihlasovali do reštrukturalizačného plánu, pretože v nadväznosti na § 156 ods. 8 daňového poriadku, k samotnému vyrubovaniu sankcií správca dane pristupuje až po začatí reštrukturalizačného konania, počas reštrukturalizácie alebo po jeho skončení. Na podporu zákonnosti prvostupňového rozhodnutia odkázal na rozsudok Najvyššieho súdu Slovenskej republiky sp. zn. 2Sžf/128-132/2014 zo dňa 22.02.2017, v ktorom najvyšší súd skonštatoval, že : „... v konaní pred správnymi (daňovými) orgánmi nedošlo k porušeniu zákona, keď správca dane vydal rozhodnutia o vyrubení úrokov z omeškania a sankčných úrokov v zákonnej lehote a nemohli byť uplatnené zákonným spôsobom v reštrukturalizácii.“ Podľa jeho názoru uvedená skutková situácia zodpovedá aj danému prípadu, pretože správca vydal napadnuté rozhodnutie až po skončení reštrukturalizácie, pričom postupoval práve podľa daňového poriadku. S odkazom na ustanovenia § 63 ods. 1 a § 158 ods. 1 daňového poriadku poukázal na to, že podľa daňového poriadku sa po začatí reštrukturalizačného konania považuje za pohľadávku daňový nedoplatok, teda nevyrubený úrok z omeškania, ktorý nie je po lehote splatnosti sa nepovažuje za pohľadávku, ktorú bolo možné uplatniť prihláškou a následne zahrnúť do reštrukturalizačného plánu. Ďalej dôvodil, že v danom prípade bolo samotné reštrukturalizačné konanie ukončené, reštrukturalizačný plán bol potvrdený a reštrukturalizácia bola ukončená uznesením súdu zo dňa 13.10.2014 zverejneným v Obchodnom vestníku 201/2014 dňa 21.10.2014. Tiež zdôraznil, že ide o obligatórnu povinnosť správcu dane vyplývajúcu z daňového poriadku, preto na uvedenej povinnosti správcu dane nič nemení skutočnosť, že Okresný súd Trnava povolil reštrukturalizáciu dlžníka, potvrdil reštrukturalizačný plán a dlžník realizuje platby voči správcovi dane v súlade s týmto plánom dodajúc, že ani daňový poriadok, ani zákon č. 7/2005 Z. z. nezakladajú účinky zákazu vyrubovania počas procesu reštrukturalizačného konania, reštrukturalizácie, ani po jej skončení a pre správcu dane, ak sú na to zákonné dôvody, naďalej trvá povinnosť vyrubovania. Záverom poukázal na to, že otázku zaplatenia sankcie postihujúcej majetok dlžníka rieši zákon č. 7/2005 Z. z., avšak sankcie vyrubuje správca dane v daňovom konaní v zmysle ustanovení daňového poriadku. II. Rozsah a dôvody správnej žaloby 5. Včas podanou správnou žalobou sa žalobca domáhal preskúmania zákonnosti napadnutého rozhodnutia s tým, že navrhol správnemu súdu zrušenie aj prvostupňového rozhodnutia správcu dane majúc za to, že napadnuté rozhodnutie vychádza z nedostatočne zisteného skutkového stavu a nesprávneho právneho posúdenie veci. 6. Žalobca poukázal na to, že v jeho prípade Okresný súd Trnava uznesením zo dňa 09.12.2013 zverejneným dňa 19.12.2013 v Obchodnom vestníku č. 245/2013 začal reštrukturalizačné konanie, uznesením zo dňa 15.04.2014 reštrukturalizáciu povolil a ustanovil správcu a následne uznesením zo dňa 13.10.2014 zverejneným dňa 21.10.2014 v Obchodnom vestníku č. 201/2014 potvrdil reštrukturalizačný plán a reštrukturalizáciu skončil. 7. Žalobca dôvodil, že napadnutým rozhodnutím v spojení s prvostupňovým rozhodnutím boli porušené jeho subjektívne práva, in conreto, právo podnikať a právo vlastniť majetok, nakoľko tieto nezákonné rozhodnutia priamo zasahujú do jeho majetkovej sféry, keďže mu ukladajú peňažnú povinnosť uhradiť úrok z omeškania vyrubený v rozpore so zákonom. 8. Žalobca mal za to, že rozhodnutie o vyrubení úroku z omeškania bolo vydané v rozpore so zákonom a nárok z neho vyplývajúci nemá oporu v platnom hmotnom práve, pričom konkrétne žalovaný nesprávne aplikoval ustanovenia zákona č. 7/2005 Z. z., ako aj ustanovenia daňového poriadku vo vzťahu k zákonu ZoKR s tým, že na danú vec je potrebné aplikovať príslušné ustanovenia ZoKR. Vychádzajúc z ustanovení ZoKR, najmä z § 120 ods. 1 až 3 dôvodil, že na základe diferenčného kritéria času vzniku pohľadávky v reštrukturalizácii možno rozlišovať dve základné skupiny pohľadávok veriteľov dlžníka, a to (I.) pohľadávky, ktoré sa uplatňujú prihláškou podľa ustanovenia § 121 a nasl. ZoKR a (II.) prednostné pohľadávky, pričom pohľadávky uplatňované v reštrukturalizácii prihláškou predstavujú rozhodujúcu skupinu pohľadávok, tzv. staré dlhy, ktorý (s)plnenie je účelom a cieľom reštrukturalizácie, ide o pohľadávky, ktoré vznikli pred začatím reštrukturalizačného konania s tým, že osoby oprávnené z takýchto pohľadávok sú povinné v záujme aspoň čiastočného uspokojenia ich prihlásiť spôsobom ustanoveným ZoKR do reštrukturalizácie s tým, že pokiaľ tieto prihláškou uplatnené nebudú, v dôsledku potvrdenia reštrukturalizačného plánu súdom, zanikne právo tieto nároky voči dlžníkovi vymáhať. Dôvodil ďalej, že v zmysle ZoKR sa riadne a včas prihlásené pohľadávky veriteľov dlžníka zahŕňajú do reštrukturalizačného plánu a sú v zmysle neho uspokojované a za prednostné pohľadávky ZoKR považuje také peňažné pohľadávky veriteľov dlžníka, ktoré vznikli voči dlžníkovi počas reštrukturalizačného konania, t.j. po jeho začatí, pričom na ne nepôsobia účinky začatia reštrukturalizačného konania a ani sa spravidla nezahŕňajú do reštrukturalizačného plánu. 9. Za rozhodujúce kritérium pre uspokojovanie peňažných pohľadávok v reštrukturalizácii žalobca považoval moment vzniku pohľadávky, ktorý v danom prípade nastal pred začatím reštrukturalizácie, pričom nerelevantným podľa neho je, kedy bolo rozhodnutie o vyrubení úroku z omeškania vydané, resp. kedy sa stalo splatným. Poukázal na to, že pohľadávka vyplývajúca z rozhodnutia správcu dane mala byť prihlásená do reštrukturalizácie, ak nie ako príslušenstvo k pôvodnej pohľadávke, ktorou je daň z pridanej hodnoty za príslušné obdobie, s ktorou je vo vzťahu akcesority, tak minimálne ako podmienená pohľadávka v zmysle § 120 ods. 3 zákona č. 7/2005 Z. z., pričom neprihlásením tejto pohľadávky právo vymáhať nároky zaniklo momentom potvrdenia reštrukturalizačného plánu. V tejto súvislosti poukázal na to, že žalovaný opomína, že pohľadávka vyplývajúca z prvostupňového rozhodnutia bude vždy závisieť od primárnej pohľadávky, a to čo do právneho dôvodu i výšky, a je teda príslušenstvom primárnej pohľadávky. 10. Žalobca mal ďalej za to, že nakoľko bol reštrukturalizačný plán súdom potvrdený, právo vymáhať neprihlásené pohľadávky, vrátane riadne neprihláseného príslušenstva pohľadávky úplne zaniklo a preto nezákonne vyrubený úrok z omeškania z pohľadávky prihlásenej do reštrukturalizácie, od ktorej sa vyrubený úrok odvíja, po potvrdení reštrukturalizačného plánu nemá a nemôže mať oporu v platnom práve, nakoľko celkom zjavne odporuje účelu ZoKR a samotnej reštrukturalizácii. V tejto súvislosti ďalej dôvodil, že nakoľko účel reštrukturalizácie je ozdravenie podniku dlžníka a pomerné uspokojenie veriteľov pri zachovaní podniku a podnikania dlžníka sú obdobné rozhodnutia ako prvostupňové rozhodnutie a napadnuté rozhodnutie celkom zjavne v rozpore s legitímnym očakávaním, ku ktorému sa hlási aj Ústavný súd SR (uznesenie Ústavného súdu SR zo dňa 06.02.2008, sp. zn. PL. ÚS 10/04), nakoľko v rozpore s právnymi predpismi stanovujú povinnosť dlžníkom uhrádzať pohľadávky neprihlásené do reštrukturalizácie, i keď vznikli pred reštrukturalizáciou a teda podliehajú režimu ZoKR. 11. Žalobca okrem zrejmej nezákonnosti prvostupňového rozhodnutia a napadnutého rozhodnutia poukázal aj na nesprávnosť výpočtu úroku z omeškania, nakoľko tieto sú vypočítané k poslednému dňu uplynutia štvorročnej doby odo dňa splatnosti jednotlivých dlžných súm. Poukázal tiež na to, že bližšie uvedenie jednotlivých dátumov je na strane 3. rozhodnutia, pričom žiaden čiastkový vyrubený úrok z omeškania nespadá začiatkom i koncom omeškania do obdobia pred začatím reštrukturalizačného konania. V tejto súvislosti poukázal na to, že nakoľko o začatí omeškania s úhradou dlhu žalovaný resp. správca dane musel mať vedomosť, je o to významnejšia skutočnosť, že túto pohľadávku vo forme príslušenstva do reštrukturalizačného konania neprihlásil ako podmienenú pohľadávku a to z dôvodu, že časť úroku z omeškania zodpovedajúcu obdobiu spred reštrukturalizácie správca dane riadne prihlásil do reštrukturalizácie dodajúc, že pri výpočte správnosti výšky úroku z omeškania vychádzal z ustanovenia § 138 ods. 2 ZoKR, ktorého aplikáciu správca dane a žalovaný pri výpočte úroku z omeškania opomenul. Rovnako s poukazom na ustanovenie § 2 písm. b) daňového poriadku argumentoval, že úrok z omeškania je obsahom slova daň výlučne na účely daňového poriadku a preto zastal názor, že vyrubený úrok z omeškania je daňou výlučne na účely daňového poriadku a na účely reštrukturalizačného konania je svojou povahou príslušenstvom k istine, ktoré malo byť v zmysle ustanovení ZoKR prihlásené do reštrukturalizácie. V tejto súvislosti dôvodil, že podľa ustanovenia § 156 ods. 2 daňového poriadku sa úrok z omeškania vyrubí do dňa začatia reštrukturalizačného konania dodajúc, že daňový poriadok nikde neuvádza, že úrok z omeškania je možné vyrubiť aj za obdobie po začatí reštrukturalizačného konania a preto je nevyhnutné aplikovať ustanovenia ZoKR. S poukazom na uvedené zastal názor, že úrok z omeškania vyrubený správcom dane nie je možné považovať za samostatný daňový nedoplatok, obsahom tohto pojmu je výlučne na účely daňového poriadku a zdieľa osud dane (istiny) ako primárnej pohľadávky, vo vzťahu ku ktorej vzniká z titulu deliktuálnej zodpovednosti daňového subjektu. Preto je úrok z omeškania vyrubený žalovaným súčasťou pojmu daňový nedoplatok, nie však z titulu samostatného postavenia, ale akcesorického vzťahu k daňovému nedoplatku vo forme vyrubenej dane. 12. Za relevantný žalobca považoval právny názor Najvyššieho súdu SR vyslovený v rozhodnutí sp. zn. 1 Sžf/2/2016, v zmysle ktorého z charakteru úrokov z omeškania ako súčasti dane vyplýva, že vznikajú spoločne s istinou, s tým, že majú narastajúcu tendenciu, pričom zákonodarca priamo ako koniec lehoty pre narastanie úrokov z omeškania stanovil ako referenčný dátum deň začatia reštrukturalizačného konania. 13. S poukazom na vyššie uvedené žalobca navrhol zrušiť napadnuté rozhodnutie vrátane prvostupňového rozhodnutia správcu dane a vec vrátiť správcovi dane na ďalšie konanie. Súčasne si uplatnil náhradu trov konania v rozsahu 100 %. Taktiež žalobca navrhol, aby správny súd priznal správnej žalobe odkladný účinok. 14. Žalobca v správnej žalobe nepožiadal o nariadenie pojednávania [§ 182 ods. 1 písm. g/ zákona č. 162/2015 Z. z. Správny súdny poriadok v znení neskorších predpisov (ďalej len ako „SSP“). III. Vyjadrenie žalovaného, replika žalobcu, duplika žalovaného 15. Žalovaný vo svojom písomnom vyjadrení k veci navrhol žalobu ako nedôvodnú zamietnuť. 16. Po zosumarizovaní priebehu administratívneho konania k dôvodom žaloby poukázal na to, že podľa ZoKR sa v reštrukturalizácii uspokojujú len daňové nedoplatky (na účely reštrukturalizácie - pohľadávky), ktoré z časového hľadiska vznikli do začatia reštrukturalizačného konania, pričom na daňové nedoplatky, ktoré vznikli po začatí reštrukturalizačného konania, nepôsobia účinky ZoKR, ale výlučne len účinky daňového poriadku. Ďalej poukázal na to, že daňový nedoplatok je definovaný v § 2 písm. f) daňového poriadku, ako dlžná suma dane po lehote splatnosti dane, pričom daňou sa rozumie nielen daň podľa osobitných predpisov, ale aj úrok z omeškania, pričom v zmysle § 158 ods. 1 daňového poriadku sa na účely konkurzu a reštrukturalizácie za pohľadávku považuje daňový nedoplatok. 17. V nadväznosti na § 158 ods. 1 daňového poriadku uviedol, že podľa daňového poriadku sa po začatí reštrukturalizačného konania za pohľadávku považuje daňový nedoplatok, teda nevyrubený úrok z omeškania, ktorý nie je po lehote splatnosti, sa nepovažuje za pohľadávku, ktorú bolo možné uplatniť prihláškou a následne zahrnúť do reštrukturalizačného plánu dodajúc, že podľa ZoKR reštrukturalizácii podliehajú pohľadávky vzniknuté do začatia reštrukturalizačného konania a len takto vzniknuté pohľadávky sa prihlasujú prihláškou do reštrukturalizácie. Preto pre správcu dane, pri prihlasovaní daňových nedoplatkov (na účely reštrukturalizácie pohľadávok) do reštrukturalizácie, je podstatná definícia daňového nedoplatku v nadväznosti na § 158 ods. 1 a 3 daňového poriadku, nie vznik pohľadávky podľa ustanovenia § 120 ods. 2 posledná veta ZoKR s tým, že správca dane v zmysle daňového poriadku prihlasuje do reštrukturalizácie daňové nedoplatky, neprihlasuje pohľadávky podľa § 120 ods. 2 ZoKR, ako ani daňové pohľadávky. Preto predmetná pohľadávka v nadväznosti na § 2 písm. f) a § 158 ods. 1 a 3 daňového poriadku neexistovala. 18. Dôvodil ďalej, že daňový poriadok v § 158, ani v inom jeho ustanovení kompetenciu správcu dane k vyrubeniu úroku z omeškania v súvislosti so začatím reštrukturalizačného konania alebo s povolením reštrukturalizácie neobmedzuje, pričom takéto obmedzenie nie je možné vyvodzovať ani z ustanovení ZoKR. Poukázal na to, že prvostupňové rozhodnutie, ako aj napadnuté rozhodnutie sa týka sankcie - vyrubeného úroku z omeškania, pričom ukladanie sankcií upravené v daňovom poriadku v § 154 až 157 je daňovým konaním s tým, že podľa § 158 ods. 5 daňového poriadku, po vyhlásení konkurzu alebo po povolení reštrukturalizácie správca dane postupuje podľa osobitného predpisu s odkazom na ZoKR. Upozornil ďalej na to, že podľa § 47 ods. 2 ZoKR sa daňové konanie neprerušuje a preto bolo povinnosťou správcu dane za nesplnenie povinnosti žalobcovi uložiť sankciu. 19. Žalovaný nesúhlasil s tvrdením žalobcu, že úrok z omeškania je obsahom slova daň výlučne na účely daňového poriadku. Tvrdil, že daňový poriadok v § 158 ods. 1 jednoznačne definuje, že na účely konkurzu a reštrukturalizácie sa považuje za pohľadávku daňový nedoplatok a preto nie je dôvodné tvrdenie žalobcu, že úrok z omeškania je príslušenstvo k istine, ktoré malo byť v zmysle ustanovení ZoKR prihlásené do reštrukturalizácie. 20. Tvrdil ďalej, že prvostupňové rozhodnutie, ako aj napadnuté rozhodnutie sa týka sankcie - vyrubeného úroku z omeškania, pričom uloženie predmetnej sankcie, majúcej povahu peňažného plnenia (úroku z omeškania), sleduje účel vymáhania určitej procesnej povinnosti, a preto je aktom donucovacej povahy, t.j. má povinnosť prinútiť daňový subjekt, aby porušované pravidlá vyžadované zákonom dodržiaval. Uviedol, že niet pochýb o tom, že predmetný úrok z omeškania bol vyrubený žalobcovi za porušenie plnenia si takejto povinnosti dodajúc, že v každom začatom konaní, ktoré môže viesť k uloženiu správnej sankcie, sa musí vyniesť rozhodnutie, ktorým sa konanie končí, pričom kým sa neprijme rozhodnutie a kým neuplynie premlčacia lehota, konanie zostáva otvorené a právna situácia zostáva nevyjasnená s tým, že uvedenému korešponduje aj ustanovenie § 63 ods. 1 daňového poriadku, v zmysle ktorého ukladať povinnosti alebo priznávať právo podľa tohto zákona alebo osobitného predpisu možno len rozhodnutím, ktoré musí byť doručené podľa tohto zákona, ak tento zákon neustanovuje inak. Preto skonštatoval, že na vznik povinnosti zaplatiť sankcie nepostačuje naplnenie podmienok ustanovených v zákone, ale právne relevantnou skutočnosťou pre vznik takejto povinnosti je až autoritatívny vrchnostenský akt vyhlásený spôsobom, ktorý je predpísaný zákonom stanovenou formou, t.j. až vydaním rozhodnutia o sankcii. 21. V súvislosti so spomínaným rozsudkom Najvyššieho súdu Slovenskej republiky (ďalej aj ako „NS SR“) sp. zn. 1Sžf2/2016 zo dňa 23.05.2017, žalovaný odkázal na odôvodnenie rozsudku NS SR sp. zn. 2Sžf/128-132/2014 zo dňa 22.02.2017, v ktorom bola riešená podobná skutková situácia (úrok z omeškania bol vyrubený až po skočení reštrukturalizácie, porušenie povinnosti žalobcu zaplatiť predmetnú daň v zákonnej lehote), v ktorom najvyšší súd dôvodil, že : „ V danom prípade boli sankcie uložené za porušenie zákonných povinností za nezaplatenie DPH vyrubenej podaním daňového priznania v zákonnej lehote, za nezaplatenie dane z príjmov zo závislej činnosti podaním hlásenia v zákonnej lehote a za neodvedenie preddavku na daň z príjmov zo závislej činnosti v ustanovenej lehote. Svojou povahou sa jedná o správne sankcie. Uloženie predmetnej administratívnej sankcie, majúcej povahu peňažného plnenia (úroku z omeškania), sleduje účel vymáhania určitej procesnej povinnosti, a preto je aj aktom donucovacej povahy, t.j. má povinnosť prinútiť daňový subjekt, aby porušované pravidlá vyžadované zákonom dodržiaval.“ Žalovaný v súvislosti so spomenutým rozsudkom tiež poukázal na záver najvyššieho súdu, z ktorého vyplýva, že : „...sankčný úrok, resp. úrok z omeškania, ako sankcie podľa daňových predpisov, nie je možné považovať za príslušenstvo pohľadávky ako zákonom stanovený úrok z omeškania a nie je ani záväzkom akcesorickým, ale sa jedná o sankciu za porušenie konkrétnych zákonných povinností, t.j. v danom prípade za nezaplatenie DPH vyrubenej podaním daňového priznania v lehote. Nárok na sankciu nevzniká priamo zo zákona, ale porušením uvedených povinností vzniká právo správcovi dane vyrubiť sankciu. Až vyrubením sankcie vzniká správcovi dane pohľadávka. Ak by správca dane sankciu nevyrubil, pohľadávka na sankciu by ani nevznikla. Na jej vznik teda nepostačuje naplnenie podmienok ustanovených v zákone (omeškanie so zaplatením dane, resp. s neodvedením preddavku na daň v určených lehotách, poznanie výšky platieb a úrokových sadzieb), ale právne významnou skutočnosťou je až rozhodnutie o sankcii, t.j. jej vyrubenie v zmysle daňového poriadku (§ 63 ods. 1, § 156 ods. 2).“ 22. Žalovaný vo vyjadrení k správnej žalobe nepožiadal o nariadenie pojednávania, pričom bol správnym súdom poučený podľa § 105 ods. 2 písm. a/ SSP (č.l. 42). 23. Žalobca v replike reagoval na vyjadrenie žalovaného, pričom jeho vyjadrenie zodpovedalo obsahu správnej žaloby. 24. Žalovaný dupliku nepodal. IV. Relevantná právna úprava 25. Podľa § 6 ods. 1 SSP správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 26. Podľa § 1 ods. 1 daňového poriadku tento zákon upravuje správu daní, práva a povinnosti daňových subjektov a iných osôb, ktoré im vzniknú v súvislosti so správou daní. 27. Podľa § 3 ods. 1 daňového poriadku pri správe daní sa postupuje podľa všeobecne záväzných právnych predpisov, chránia sa záujmy štátu a obcí a dbá sa pritom na zachovávanie práv a právom chránených záujmov daňových subjektov a iných osôb. 28. Podľa § 84 ods. 1 písm. g) daňového poriadku daňový nedoplatok zanikne dňom nasledujúcim po úplnom splnení pohľadávok správcu dane vyplývajúcich z potvrdeného reštrukturalizačného plánu, a to v rozsahu pohľadávok, ktoré daňový subjekt na základe schváleného reštrukturalizačného plánu nemusí plniť alebo ktoré nemožno v reštrukturalizácii uspokojiť; rovnako zanikajú aj pohľadávky, ktoré v reštrukturalizačnom konaní neboli riadne a včas prihlásené, tieto pohľadávky alebo ich časti po skončení reštrukturalizácie nemožno dodatočne vyrubiť. 29. Podľa § 156 ods. 1 daňového poriadku úrok z omeškania správca dane vyrubí podľa odseku 2, ak daňový subjekt nezaplatí alebo neodvedie v ustanovenej lehote alebo v ustanovenej výške alebo v lehote alebo vo výške určenej v rozhodnutí správcu dane. 30. Podľa § 156 ods. 2 piatej až siedmej vety daňového poriadku správca dane vyrubí úrok z omeškania za každý deň omeškania s platbou, začínajúc dňom nasledujúcim po dni jej splatnosti až do dňa platby vrátane alebo do dňa použitia daňového preplatku alebo vykonania kompenzácie podľa § 55 alebo do dňa začatia reštrukturalizačného konania; pri podaní dodatočného daňového priznania správca dane vyrubí úrok z omeškania z dlžnej sumy do dňa podania dodatočného daňového priznania. Úrok z omeškania z nezaplatenej dlžnej sumy môže správca dane vyrubiť aj priebežne. Úrok z omeškania sa počíta najdlhšie za štyri roky omeškania s platbou. 31. Podľa § 156 ods. 8 písm. a) daňového poriadku úrok z omeškania nemožno vyrubiť, ak uplynulo päť rokov od konca roka, v ktorom daňový subjekt bol povinný zaplatiť daň, rozdiel dane, preddavok na daň, splátku dane alebo sumu na zabezpečenie dane. 32. Podľa § 158 ods. 1 daňového poriadku daňový nedoplatok sa na účely konkurzu a reštrukturalizácie považuje za pohľadávku. 33. Podľa § 158 ods. 3 daňového poriadku, ak daňový nedoplatok vznikol v deň vyhlásenia konkurzu alebo v deň začatia reštrukturalizačného konania, alebo po vyhlásení konkurzu alebo po začatí reštrukturalizačného konania, považuje sa za pohľadávku vzniknutú po vyhlásení konkurzu alebo po začatí reštrukturalizačného konania. 34. Podľa § 158 ods. 5 daňového poriadku po vyhlásení konkurzu alebo po povolení reštrukturalizácie správca dane postupuje podľa osobitného predpisu. 35. Podľa § 132 ods. 1 zákona č. 7/2005 Z. z. reštrukturalizačný plán (ďalej len "plán") je listina upravujúca vznik, zmenu alebo zánik práv a záväzkov osôb v nej uvedených (ďalej len "účastník plánu"), ako aj rozsah a spôsob uspokojenia tých účastníkov plánu, ktorí sú veriteľmi prihlásených pohľadávok, prípadne akcionármi dlžníka. Po potvrdení plánu súdom je plán záväzný pre všetkých účastníkov plánu. 36. Podľa § 159 zákona č. 7/2005 Z. z. ak dlžník alebo preberajúca osoba ani do 30 dní od doručenia výzvy nesplní riadne a včas voči účastníkovi plánu pohľadávku alebo iný záväzok vyplývajúci mu z plánu, plán sa tým stáva voči účastníkovi plánu vo vzťahu k dotknutej pohľadávke neúčinným. 37. Podľa § 114 ods. 1 písm. b) zákona č. 7/2005 Z. z. začatie reštrukturalizačného konania má tieto účinky: pre pohľadávku, ktorá sa v reštrukturalizácii uplatňuje prihláškou, nemožno začať konanie o výkon rozhodnutia alebo exekučné konanie na majetok patriaci dlžníkovi; už začaté konania o výkon rozhodnutia alebo exekučné konania sa prerušujú. 38. Podľa § 138 ods. 2 zákona č. 7/2005 Z. z. pohľadávky z bezodplatných právnych úkonov a príslušenstvo prihlásených pohľadávok, na ktoré vznikol nárok po začatí reštrukturalizačného konania, sa do plánu nezahŕňajú; tieto nároky sa v prípade potvrdenia plánu súdom považujú v celom rozsahu za odpustené. 39. Podľa § 155 ods. 1 zákona č. 7/2005 Z. z. ustanovenia plánu sa zverejnením uznesenia o potvrdení plánu v Obchodnom vestníku stávajú účinnými voči všetkým účastníkom plánu; ustanovenia plánu o novom úvere sú účinné voči každému. 40. Podľa § 155 ods. 3 zákona č. 7/2005 Z. z. plán potvrdený súdom sa považuje za právny úkon urobený vo forme a spôsobom, ktorý je vyžadovaný osobitnými predpismi pre vznik, zmenu alebo zánik práv alebo záväzkov obsiahnutých v pláne. Ak je pre vznik, zmenu alebo zánik práva alebo záväzku obsiahnutého v pláne potrebné rozhodnutie príslušného orgánu, právo alebo záväzok vznikne, zmení sa alebo zanikne až rozhodnutím príslušného orgánu; príslušný orgán nemôže odmietnuť vydať potrebné rozhodnutie len z dôvodu, že plán ako právny úkon nie je urobený vo forme alebo spôsobom vyžadovaným osobitným predpisom. V. Konanie na správnom súde a právne posúdenie veci správnym súdom 41. Správny súd po oboznámení sa s obsahom súdneho spisu a administratívneho spisu žalovaného orgánu verejnej správy a orgánu verejnej správy nižšieho stupňa, preskúmal v rozsahu uplatnených žalobných bodov (§ 134 ods. 1 SSP) napadnuté rozhodnutie, ako aj priebeh administratívneho konania predchádzajúcemu jeho vydaniu, vychádzajúc zo stavu, ktorý existoval v čase právoplatnosti rozhodnutia (§ 135 ods. 1 SSP), za splnenia procesných podmienok, keď účastníci konania nepožiadali o nariadenie pojednávania v lehote stanovenej Správnym súdnym poriadkom (§ 181 ods. 1 písm. g/) a správny súd nepovažoval nariadenie pojednávania za potrebné, postupom podľa § 107 ods. 2 SSP v spojení s § 137 ods. 4 SSP vec prejednal bez nariadenia pojednávania, keď deň verejného vyhlásenia rozhodnutia bol zverejnený minimálne 5 dní vopred na úradnej tabuli súdu a na webovom sídle súdu a dospel k záveru, že správna žaloba je dôvodná. 42. Správny súd uznesením č. k. 14S/87/2018-58 zo dňa 10.12.2018 zamietol návrh na priznanie odkladného účinku správnej žalobe. 43. Medzi účastníkmi konania nebolo sporné, že žalobca priznanú DPH za zdaňovacie obdobie jún 2013 v celkovej výške 12 261,06 eur zaplatil tak, že dňa 02.03.2017 zaplatil sumu vo výške 1 775,74 eur, dňa 22.05.2017. Ďalej nebolo sporné, že pohľadávka vo výške 12 261,06 eur a úrok z omeškania z neuhradenej daňovej povinnosti vo výške 740,70 eur za obdobie od 25.07.2013 do 19.12.2013 boli zahrnuté do reštrukturalizačného plánu a že napadnuté rozhodnutie v spojení s rozhodnutím správcu dane sa týka pohľadávky (úrokov z omeškania za obdobie od začatia reštrukturalizačného konania do dňa úhrady jednotlivých súm tvoriacich priznanú DPH za zdaňovacie obdobie jún 2013), ktorá nebola zahrnutá do reštrukturalizačného plánu. Pre správny súd však zostáva nezodpovedané, či suma vo výške 4 100,23 eur bola zaplatená dňa 25.07.2017, nakoľko toto na jednej strane tvrdil správca dane a súčasne tvrdil, že zo sumy 4 100,23 eur bol dopočítaný úrok z omeškania do dňa 25.07.2017, kedy uplynuli štyri roky omeškania s platbou priznanej dane z pridanej hodnoty. Táto skutočnosť však vzhľadom na dôvod zrušenia napadnutého rozhodnutia vrátane prvostupňového rozhodnutia správcu dane nie je relevantná. V danom prípade je však relevantné, že správca dane vydal rozhodnutie až po zverejnení reštrukturalizačného plánu, čo znamená, že u žalobcu nastali účinky plánu (§ 155 ZoKR). 44. Uznesením zo dňa 09.12.2013, sp. zn. 36R/7/2013, uverejnenom v Obchodnom vestníku č. 245/2013 dňa 19.12.2013, Okresný súd Trnava začal reštrukturalizačné konanie voči žalobcovi, uznesením zo dňa 13.10.2014, sp. zn. 36R/7/2013, zverejnenom v Obchodnom vestníku č. 201/2014 dňa 21.10.2014 Okresný súd Trnava povolil reštrukturalizáciu žalobcu, potvrdil reštrukturalizačný plán žalobcu a ukončil reštrukturalizáciu. 45. Spornou právnou otázkou medzi účastníkmi konania bolo, či správca dane a následne žalovaný postupovali v súlade s daňovým poriadkom a zákonom č. 7/2005 Z. z., keď žalobcovi dopočítali ďalší úrok z omeškania v sume 6 342,10 eur za obdobie počas reštrukturalizácie od 20.12.2013 do dňa úhrad, resp. do dňa, v ktorý uplynuli štyri roky omeškania s platbou (§ 156 ods. 2 daňového poriadku v spojení s § 156 ods. 8 daňového poriadku), keď tento bol vypočítaný z pohľadávky, ktorá bola zahrnutá do reštrukturalizačného plánu, ktorý bol súdom potvrdený, čím nastali jeho účinky podľa § 155 ods. 3 zákona č. 7/2005 Z. z. 46. Obsahom administratívneho spisu mal správny súd preukázané, že žalobca dňa 25. júla 2013 podal daňové priznanie na daň z pridanej hodnoty za zdaňovacie obdobie jún 2013, z ktorého vyplýva, že vlastná daňová povinnosť predstavovala sumu 12 261,06 eur. Obsah administratívneho spisu je ďalej tvorený iba prvostupňovým rozhodnutím správcu dane, odvolaním daňového subjektu, predkladacou správou správcu dane a napadnutým rozhodnutím. Administratívny spis správcu dane, ani žalovaného neobsahuje žiadne listiny týkajúce sa samotnej reštrukturalizácie žalobcu. 47. Vychádzajúc však z odôvodnenia tak prvostupňového rozhodnutia, ako aj napadnutého rozhodnutia žalovaného, a rovnako z vyjadrenia k správnej žalobe správny súd uzavrel, že pre vydanie týchto rozhodnutí bola relevantná iba tá skutočnosť, že žalobca nezaplatil DPH za predmetné zdaňovacie obdobie v ustanovenej lehote a v ustanovenej výške a konajúce orgány verejnej správy tak vôbec nebrali do úvahy reštrukturalizáciu žalobcu a jej účinky, ktoré sú však v danom prípade pre právne posúdenie veci relevantné. Naviac žalovaný v odôvodnení napadnutého rozhodnutia výslovne uviedol, že dlžník realizuje platby voči správcovi dane v súlade s reštrukturalizačným plánom, teda netvrdil, že žalobca reštrukturalizačný plán porušil. 48. Žalobca v správnej žalobe tvrdil a to s poukazom na rozsudok Najvyššieho súdu Slovenskej republiky sp. zn. 1Sžf/2/2016 zo dňa 23.05.2017, že keďže bol reštrukturalizačný plán súdom potvrdený, právo vymáhať neprihlásené pohľadávky (prípadne riadne neprihlásené podmienené pohľadávky) vrátane riadne neprihláseného príslušenstva k pohľadávke úplne zaniklo. Rovnako tvrdil, že ide o nezákonne vyrubený úrok z omeškania z pohľadávky prihlásenej do reštrukturalizácie, od ktorej sa vyrubený úrok odvíja, nakoľko po potvrdení reštrukturalizačného plánu, nemá a nemôže mať oporu v platnom práve, keďže celkom zjavne odporuje účelu ZoKR a samotnej reštrukturalizácii a tiež dôvodil ustanovením § 138 ods. 2 ZKR. Z obsahu správnej žaloby preto vyplýva argumentácia žalobcu smerujúca k tomu, že správca dane a žalovaný mu z dôvodu reštrukturalizácie nemali dorubiť ďalší úrok z omeškania z daňovej pohľadávky, ktorá bola zahrnutá do reštrukturalizačného plánu. 49. Žalovaný na potvrdenie zákonnosti napadnutého rozhodnutia vrátane prvostupňového rozhodnutia poukázal na odôvodnenie rozhodnutia Najvyššieho súdu Slovenskej republiky sp. zn. 2Sžf/128-132/2014 zo dňa 22.02.2017. Správny súd preto posudzoval, či predmetné rozhodnutie najvyššieho súdu v skutkových otázkach zodpovedá skutkovému stavu danej veci. Z odôvodnenia rozhodnutia najvyššieho súdu (sp. zn. 2Sžf/128-132/2014 zo dňa 22.02.2017) vyplýva pre správny súd zásadná skutková okolnosť a to, že v konaní posudzovanom najvyšším súdom bol úrok z omeškania vyčíslený odo dňa splatnosti daňovej povinnosti do dňa jej skutočnej úhrady, pričom daňová povinnosť bola splnená pred samotnou reštrukturalizáciou a preto ani nemohla byť v reštrukturalizácii uplatnená. Túto skutočnosť mal správny súd preukázanú z odôvodnenia rozsudku Krajského súdu v Banskej Bystrici sp. zn. 23S/56/2014 zo dňa 27.08.2014, ktorý bol na základe odvolania žalobcu posudzovaný najvyšším súdom. Z uvedeného preto vyplýva, že v danom prípade bola daňová povinnosť splnená pred reštrukturalizáciou a až dodatočne, po ukončení reštrukturalizácie, bol dopočítaný úrok z omeškania do dňa úhrady dane. Preto vychádzajúc z uvedených skutkových okolností daného prípadu je namieste uzavrieť, že porovnávané skutkové okolnosti sú diametrálne odlišné od skutkových okolností posudzovaného prípadu a preto je daný rozsudok, s výnimkou záveru o konštitutívnom účinku rozhodnutia o vyrubení úrokov z omeškania, na daný prípad nepoužiteľný. 50. V posudzovanom prípade sú právne relevantné dve základné skutočnosti, ktoré absentujú vo vyššie uvádzanom prípade (bod 49 rozsudku) a to, že daňový nedoplatok (nezaplatená daň) žalobcu nebol do začatia reštrukturalizácie uhradený a ďalej, že daňový nedoplatok spolu s úrokom z omeškania vypočítaným za obdobie do 19.12.2013 bol zahrnutý do reštrukturalizačného plánu. Ďalšou relevantnou skutočnosťou je, že reštrukturalizačný plán bol súdom dňa 13.10.2014 potvrdený, pričom správca dane, ani žalovaný neodvodzovali zákonnosť napadnutých rozhodnutí na základe skutočnosti, že došlo k neúčinnosti reštrukturalizačného plánu z dôvodu jeho neplnenia žalobcom, práve naopak žalovaný tvrdil, že žalobca reštrukturalizačný plán riadne plní. 51. Správny súd v danom prípade posudzoval vecnú správnosť rozhodnutia, ktorým bol vyrubený úrok z omeškania a to odo dňa 20.12.2013 (v priebehu reštrukturalizácie) do dňa úhrady priznanej DPH, resp. do 25.07.2017, ktoré boli vykonané po ukončení reštrukturalizácie, pričom rozhodnutie správcu dane bolo vydané po potvrdení reštrukturalizačného plánu a skončení reštrukturalizácie. Je nesporné, že splatnosť dane nastala dňa 25.07.2013 a od uvedeného dňa sa žalobca dostal do omeškania. Správca dane vypočítal úrok z omeškania zo sumy 12 261,06 eur odo dňa splatnosti dane do 19.12.2013, pričom úrok z omeškania za uvedené obdobie predstavoval sumu 740,70 eur. Daňový nedoplatok vo výške 12 261,06 eur spolu s úrokom z omeškania vo výške 740,70 eur bol zahrnutý do reštrukturalizačného plánu, ktorý bol potvrdený súdom a nadobudol účinnosť jeho zverejnením v Obchodnom vestníku t. j. dňa 21.10.2014. V tejto súvislosti je potrebné upozorniť žalovaného, že reštrukturalizačným plánom boli nastavené nové lehoty splatnosti, pred uplynutím ktorých sa žalobca nemohol dostať do omeškania s tým, že tieto nové lehoty splatnosti nahrádzajú lehoty splatnosti uvedené v ustanovení § 156 ods. 1 daňového poriadku. Rovnako mohlo dôjsť k odpusteniu časti pohľadávky správcu dane. Uvedené však nevie správny súd s istotou povedať, nakoľko správca dane ani žalovaný účinky reštrukturalizačného plánu pri svojom rozhodovaní nezohľadnili. 52. Základným predpokladom pre vyrubenie úroku z omeškania podľa § 156 ods. 1 a ods. 2 daňového poriadku je skutočnosť, že daňový subjekt je v omeškaní. Uvedená skutočnosť však doposiaľ v danom prípade nebola naplnená, pričom je potrebné opätovne zdôrazniť, že správca dane, ani žalovaný nezaložili svoje rozhodnutie na skutočnosti, že došlo k neúčinnosti reštrukturalizačného plánu. 53. Reštrukturalizácia je zákonom riadený proces ozdravenia podniku, ktorého cieľom je uspokojovanie veriteľov vo väčšom rozsahu ako pri konkurze a zachovanie prevádzky podniku. Na tento účel zákon pripúšťa, aby prostredníctvom reštrukturalizačného plánu dochádzalo k rôznym zmenám v právach a povinnostiach dlžníka v reštrukturalizácii a jeho veriteľov. Medzi opatrenia, potrebné na dosiahnutie cieľa reštrukturalizácie, patrí aj predĺženie lehoty splatnosti pohľadávok veriteľov, resp. aj ich čiastočné odpustenie, čo vyplýva z § 135 ods. 2 písm. a/ zákona č. 7/2005 Z. z. Záväzná časť plánu obsahuje určenie všetkých práv a záväzkov, ktoré majú účastníkom plánu vzniknúť, zmeniť sa alebo zaniknúť, pričom, ako vyplýva z § 132 ods. 41 zákona č. 7/2005 Z. z., po potvrdení plánu súdom, je plán záväzný pre všetkých účastníkov plánu. Voči žalovanému sa plán stal účinným dňom zverejnenia uznesenia v Obchodnom vestníku, pričom týmto dňom zároveň došlo k zmene v záväzku žalobcu voči žalovanému, pravdepodobne k odpusteniu časti pohľadávky týkajúcej sa priznanej dane z pridanej hodnoty za zdaňovacie obdobie jún 2013, resp. k zmene splatnosti tejto pohľadávky, ktorá ale musela nastať až po vydaní prvostupňového rozhodnutia. Preto po dni schválenia reštrukturalizačného plánu mal správca dane právo predpísať žalobcovi úrok z omeškania z pohľadávky prihlásenej do reštrukturalizácie len vtedy, ak by sa dostal do omeškania s platením takto zmenenej pohľadávky. Táto skutočnosť však podľa odôvodnenia napadnutého rozhodnutia, ako aj prvostupňového rozhodnutia pravdepodobne nenastala. 54. Správny súd považuje za potrebné sa súčasne stotožniť s právnym záverom žalovaného a to s poukazom na právne závery vyplývajúce z rozsudkov Najvyššieho súdu Slovenskej republiky sp. zn. 2Sžf/128-132/2014 zo dňa 22.02.2017, sp. zn. 6Sžf/47/2015 zo dňa 24.05.2017 a sp. zn. 2Sžf/77/2015 zo dňa 31.01.2018, že rozhodnutie, ktorým sa vyrubuje úrok z omeškania za nezaplatenie daňovej povinnosti riadne a včas, má konštitutívny charakter a že úrok z omeškania (do začatia reštrukturalizácie) je možné vyrubiť aj po ukončení reštrukturalizácie, ak bol v danom období dlžník v omeškaní. S prihliadnutím však na zákonné účinky začatia reštrukturalizačného konania, medzi ktoré nepatrí zastavenie alebo prerušenie daňového konania (§ 114 ods. 1 ZoKR a contrario), však možno konštatovať, že ustanovenie § 156 ods. 2 daňového poriadku pre prípad začatia reštrukturalizácie daňového subjektu výslovne upravuje, do ktorého dátumu možno vyrubiť úrok z omeškania, teda aj úrok z omeškania z riadne prihlásenej pohľadávky, t.j. len za obdobie omeškania s platením spadajúce do dňa začatia reštrukturalizačného konania. 55. Vychádzajúc z bodov 51 až 53 zastáva správny súd názor, že úrok z omeškania vzťahujúci sa k pohľadávke zahrnutej do reštrukturalizačného plánu je, s poukazom na ustanovenie § 156 ods. 2 daňového poriadku v spojení s § 84 ods. 1 písm. g) daňového poriadku, zákonné dorubiť iba do začatia reštrukturalizačného konania pochopiteľne za splnenia podmienky, že dlžník riadne reštrukturalizačný plán plní resp. splní. Správny súd v tejto súvislosti uvádza, že týmto právnym názorom nedochádza k odklonu od právneho názoru Najvyššieho súdu Slovenskej republiky uvedeného v rozhodnutiach sp. zn. 2Sžf/128-132/2014 zo dňa 22.02.2017, sp. zn. 6Sžf/47/2015 zo dňa 24.05.2017 a sp. zn. 2Sžf/77/2015 zo dňa 31.01.2018, nakoľko, ako už bolo uvedené v bode 49 tohto rozsudku, v danom prípade je rozhodujúca skutočnosť, že vyrubené úroky z omeškania sa vzťahujú k riadne prihlásenej pohľadávke, pričom v citovaných rozhodnutiach najvyššieho súdu, ktoré sa rovnako dotýkali úrokov z omeškania vyrubených po skončení reštrukturalizácie, nešlo ani v jednom prípade o pohľadávku riadne prihlásenú v reštrukturalizácii, ktorú skutkovú okolnosť považuje správny súd v danom prípade za rozhodujúcu. 56. S poukazom na body 50 až 55 tohto rozsudku správny súd uzavrel, že konajúce orgány verejnej správy vydaním svojich rozhodnutí nezohľadniac účinky potvrdenia reštrukturalizačného plánu nedostatočne zistili skutkový stav veci, čo malo za následok, že vec nesprávne právne posúdili. Preto správny súd podľa § 191 ods. 1 písm. c) a písm. e) SSP v spojení § 191 ods. 3 písm. a) SSP zrušil napadnuté rozhodnutie vrátane rozhodnutia orgánu verejnej správy nižšieho stupňa a podľa § 191 ods. 4 SSP vec vrátil na ďalšie konanie Daňovému úradu Trnava. 57. V ďalšom konaní bude úlohou správcu dane oboznámiť sa s reštrukturalizačným plánom žalobcu, konkrétne, či časť prihlásenej pohľadávky vo vzťahu k zdaňovaciu obdobiu jún 2013 bola odpustená, respektíve aká je lehota splatnosti tejto pohľadávky, pričom možnosť dorubiť ďalší úrok z omeškania bude daná výlučne v prípade, ak by žalobca neuhradil svoj záväzok v lehotách splatnosti určených reštrukturalizačným plánom, čo by následne znamenalo splnenie podmienok predpokladaných ustanovením § 159 ZoZR (neúčinnosť plánu). 58. Podľa § 191 ods. 6 SSP právnym názorom, ktorý vyslovil správny súd v zrušujúcom rozsudku, je orgán verejnej správy v ďalšom konaní viazaný. Ak orgán verejnej správy v ďalšom konaní nepostupoval v súlade s právnym názorom správneho súdu a správny súd opätovne zrušil rozhodnutie orgánu verejnej správy alebo opatrenie orgánu verejnej správy z tých istých dôvodov, môže správny súd i bez návrhu v zrušujúcom rozsudku uložiť orgánu verejnej správy pokutu. 59. V správnom súdnom konaní úspešnému žalobcovi priznal správny súd podľa § 167 ods. 1 SSP nárok na náhradu účelne vynaložených trov konania v celom rozsahu. O výške náhrady trov konania rozhodne správny súd po právoplatnosti rozsudku samostatným uznesením, ktoré vydá vyšší súdny úradník (§ 175 ods. 2 SSP). 60. Toto rozhodnutie senát Krajského súdu v Trnave prijal pomerom hlasov 3:0 (§ 139 ods. 4 SSP). Poučenie: Proti tomuto rozsudku je prípustná kasačná sťažnosť, ktorá musí byť podaná v lehote 30 dní od doručenia rozsudku na Krajský súd v Trnave. Zmeškanie lehoty na podanie kasačnej sťažnosti nemožno odpustiť. V kasačnej sťažnosti sa musí okrem všeobecných náležitostí podania (§ 57 SSP) uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. Kasačnú sťažnosť možno odôvodniť len tým, že krajský súd v konaní alebo pri rozhodovaní porušil zákon tým, že a) na rozhodnutie vo veci nebola daná právomoc súdu v správnom súdnictve, b) ten, kto v konaní vystupoval ako účastník konania, nemal procesnú subjektivitu, c) účastník konania nemal spôsobilosť samostatne konať pred krajským súdom v plnom rozsahu a nekonal za neho zákonný zástupca alebo procesný opatrovník, d) v tej istej veci sa už skôr právoplatne rozhodlo alebo v tej istej veci sa už skôr začalo konanie, e) vo veci rozhodol vylúčený sudca alebo nesprávne obsadený krajský súd, f) nesprávnym procesným postupom znemožnil účastníkovi konania, aby uskutočnil jemu patriace procesné práva v takej miere, že došlo k porušeniu práva na spravodlivý proces, g) rozhodol na základe nesprávneho právneho posúdenia veci, h) sa odklonil od ustálenej rozhodovacej praxe kasačného súdu, i) nerešpektoval záväzný právny názor, vyslovený v zrušujúcom rozhodnutí o kasačnej sťažnosti alebo j) podanie bolo nezákonne odmietnuté (§ 440 ods. 1 SSP). Dôvod kasačnej sťažnosti uvedený v odseku 1 písm. g) až i) sa vymedzí tak, že sťažovateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia. Dôvod kasačnej sťažnosti nemožno vymedziť tak, že sťažovateľ poukáže na svoje podania pred krajským súdom (§ 440 ods. 2 SSP). Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa musia byť spísané advokátom. Tieto povinnosti neplatia, ak má sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, ide o konania o správnej žalobe podľa § 6 ods. 2 písm. c) a d) alebo ak je žalovaným Centrum právnej pomoci.

